Doris Jakobsen (SIU), 2012-12-18:
Siden hjemmestyret blev indført, har bloktilskuddet været det væsentligste punkt for Siumut på enhver ny dansk finanslov.
Sådan er det stadig, men i år er der en forskel fra alle de tidligere år.
Den evige vækst i bloktilskuddet er bremset – ja, reelt er den stoppet.
Den situation har været Siumuts udtalte ønske i alle de seneste års finanslovsdebatter.
For enhver vækst i bloktilskuddet betyder jo, at Grønlands afhængighed af Danmark bliver større.
Omvendt er hvert et fald i bloktilskuddet et klart nyt skridt på vejen mod Grønlands selvstændighed.
Den, der ikke forstår netop dette forhold, forstår heller ikke, hvad den debat omkring storskalaprojekterne i Grønland, der raser i riget disse dage, reelt handler om.
For den handler i virkeligheden om muligheden for grønlandsk frihed.
Dagens grønlandske økonomi har lige så alvorligt brug for vækst som den danske.
Det har vi Det Grønlandske Økonomiske Råds ord for i deres rapport fra i år, som meget aktuelt hedder »Naturressourcer som vækststrategi«.
Derfor har Siumut også både støttet selvstyrets overtagelse af råstofferne og været en stærk fortaler for at få startet udnyttelsen af de ressourcer, vi allerede ved er til stede.
Siumut ønsker, at Grønlands erhverv ikke kun hviler på fiskeriet, men også på andre industrier, så vi kan få en selvbærende økonomi, jo før, jo bedre, men ikke for enhver pris og ikke, uden at folket er med os i den udvikling.
Derfor vil jeg gerne understrege, at vi i Siumut ikke stemte for den nye storskalalov, som Inatsisartut vedtog for en uge siden – heller ikke, selv om loven blev ganske væsentligt forbedret via udvalgsbehandlingen.
Vi har fra Siumuts side gjort det klart, at vi vil bruge den kommende tid i Grønland til at kæmpe for at få ændret den ny storskalalov til det bedre.
Vi vil hverken tolerere uanstændige arbejdsforhold eller brud på internationale aftaler.
Vi vil sikre det grønlandske folk den indflydelse på dette område, de er blevet nægtet på grund af den urimelige hast, som den foreliggende lov er blevet trumfet igennem med.
Det vil vi gerne gøre i et samarbejde med både den danske regering, de danske partier og den danske fagbevægelse såvel som med andre gode kræfter, der kan give os råd og inspiration.
Men det arbejde er vores ansvar, og beslutningen er vores.
Den foreliggende lov er en demokratisk realitet, uanset om man er enig i den eller ej.
Sabotage af den grønlandske demokratiske proces via Danmarks fortsatte magt over udlændingelovgivningen bør simpelt hen ikke være et muligt valg for nogen anstændig demokrat.
Og jeg tror, at det er meget vigtigt at sige, at hvis den mulighed bliver brugt nu, ser fremtiden sort ud for rigsfællesskabet.
Vi i Siumut har noteret os den grønlandske regerings fremstrakte hånd mod Danmark.
Det gælder, hvad angår fastsættelsen af fælles standarder omkring brugen af fremmed arbejdskraft.
Det gælder international rådgivning i forhold til skat og kontrol med overførsler af overskud.
Det gælder samarbejde om hele den enorme udvikling, der vil komme omkring Grønlands råstofposition i årene fremover.
Efter Siumuts mening burde det samarbejde allerede have fundet sted, før storskalaloven blev vedtaget.
Vi i Siumut bad igen og igen om, at tredje behandling blev udsat til foråret, så der blev tid til høringer og inddragelse af gode råd udefra, inden loven blev lukket.
I dag ser vi resultatet i medierne og i debatten mellem grønlandske og danske politikere af, at dette ikke skete.
Hvor der mere end nogen sinde er brug for en national samling over for de gigantiske multinationale selskaber inden for olie- og mineralindustri, som Grønland står over for, har loven i stedet splittet os ad.
Det forhold vil ændre sig, hvis Siumut får magt, som vi har agt, efter forårets valg i Grønland.
Jeg skal derfor opfordre alle dem, der i dag truer Grønland med bål og brand på grund af storskalaloven, om i stedet at støtte os i vores bestræbelser på at gøre noget positivt med den – og samtidig vise respekt for det grønlandske demokrati ved at overlade den politiske kamp til os selv.
Lad mig slutte med nogle helt andre kommentarer til finanslovforslaget.
Da vi førstebehandlede forslaget, sluttede jeg af med at sige følgende: »Der er ting, vi gerne så bedre – også i denne finanslov. Det forhandler vi videre om i det daglige med vores samarbejdspartnere – og vi ved, vi bliver hørt.«
Jeg vil gerne kvittere for, at vi er blevet hørt.
Der er afsat et stort beløb til at forbedre SAR-beredskabet, ganske som vi bad om, ligesom den akutte situation omkring helikoptereservicen på SAR-området fra nytår er reddet.
Også det arktiske universitetssamarbejde, UArctic, er kommet tilbage på finansloven med de 3 mio. kr., vi i sin tid var med til at få afsat under den forrige regering.
Vi har også fået forlænget brugen af den midlertidige anstalt i Kangerlussuaq og sat klart fokus på forbedring af de grønlandske kommunefogeders forhold og løn.
Socialministeren har nu afsat de nødvendige midler og startet den indsats, der skal føre til en helhedsplan for de socialt udsatte grønlændere i Danmark.
Så vi er blevet hørt på en række af de områder, vi rejste spørgsmål om.
Men der er stadig nok at arbejde med.
Grønnedal står som et åbent sår efter flytningen af den arktiske kommando til Nuuk.
Skal dette smukke og velfungerende bygdeområde virkelig bare rives ned og efterlades som en række fundamentar i landskabet?
Kan vi virkelig ikke komme op med en bedre løsning i fællesskab mellem forsvaret og Naalakkersuisut?
Hvad skal vi stille op med Air Greenlands noget uheldige sammensætning af aktier i fremtiden?
Hvis SAS opløses eller vælger at sælge sin andel af aktierne, hvem skal så bestemme, hvordan dette skal ske, så det bliver til de grønlandske passagerers fordel og ikke til spekulation?
Hvordan skal vi sikre os fremover mod, at 15-årige piger i ugevis bliver anbragt mellem voksne lovovertrædere i anstalterne for domfældte, fordi der ikke er en institutionsplads for børn klar?
Der er fortsat emner nok at tage fat på i samarbejdet her i salen mellem Grønland og Danmark.
Lad os bygge det på tillid og ikke på trusler.